‘ तो हम किस लिए हैं... बिन बारगेनिंग के मोल चुकाओ और हर समस्‍या से मुक्‍त हो जाओ। घरवाली से तलाक चाहते हो? घर में रोज रोज की चख चख से परेशान हो? शरीर को खाया पिया नहीं लगता न? डोनेशन न दे पाने के कारण बच्‍चों की पढ़ाई में रूकावट आ गई है? रोज रिश्‍वत लेने के बाद भी घर में बरकत नहीं? धर्मपत्‍नी के साथ रहते हुए चार बच्‍चों के बाप होने के बाद भी खोया हुआ प्‍यार जाते हुए भी पाना चाहते हो?रिश्‍तेदारों से धोखा खाए हो ? कोई बात नहीं। ये लो रेट लिस्‍ट और अपनी जेब की हिसाब से प्राथमिकता के आधार पर अपनी समस्‍याओं का दाम चुका 24 घंटे में छुटकारा पाओ, चैलेंज के साथ। बेटा अब आ गए हो तुम सही जगह, अब देखो तुम्‍हारी समस्‍याओं को चखाता हूं मैं कैसा मजा। समस्‍या कैसी भी हो, जड़ से खत्‍म गारंटी के साथ कर दूंगा, देखते ही देखते देखते जाओ, तुम्‍हारा बचा जीवन खुशियों से सात जन्‍मों के लिए भर दूंगा। पचास साल से ऊपर के बंदों को एक साथ दो समस्‍याओं के समाधान पर 25 प्रतिशत की स्‍पेशल छूट हर मौसम में।' कह बाबा ने अपने आसन के नीचे से रेट लिस्‍ट निकाल मुझे थमा दी। रेट लिस्‍ट पर कुछ ऐसों के हंसते हुए फोटो छपे थे जो बाबा की कृपा से अपनी समस्‍याओं से मुक्‍त हो मस्‍ती भरा जीवन जी रहे थे। कुछ देर लिस्‍ट देखने के बाद मैंने बाबा से कहा,‘ पर बाबा! ये जो आपने रेट लिस्‍ट में समस्‍याएं दर्शाई हैं इनमे से मेरी समस्‍या तो कोई भी नहीं।'